FI Euroopan unionin virallinen lehti C 304/159

KERTOMUS

sisämarkkinoilla toimivan yhdenmukaistamisviraston tilinpäätöksestä varainhoitovuodelta 2008 sekä viraston vastaukset

2009/C 304/29

SISÄLLYS

Kohta Sivu JOHDANTO … 1–2 160 TILINTARKASTUSTUOMIOISTUIMEN TARKASTUSLAUSUMA … 3–12 160 MUUT KYSYMYKSET … 13 161 Taulukko … 162 Viraston vastaukset … 163

JOHDANTO

1. Sisämarkkinoilla toimiva yhdenmukaistamisvirasto (jäljempänä ’virasto’), joka sijaitsee Alicantessa, perustettiin 20 päivänä joulukuuta 1993 annetulla neuvoston asetuksella (EY) N:o 40/94 (1). Viraston tehtävänä on tavaramerkkejä, piirustuksia ja malleja koskevan yhteisön lainsäädännön täytäntöönpano. Tarkoituksena on taata yrityksille yhtenäinen suoja koko EU:n alueella (2).

2. Varainhoitovuonna 2008 viraston talousarvio oli 318,4 miljoonaa euroa, kun se edeltävänä vuonna oli ollut 275,6 miljoonaa euroa. Virastossa työskenteli vuoden lopussa 643 henkilöä. Edellisenä vuonna henkilöstön määrä oli ollut 647.

TILINTARKASTUSTUOMIOISTUIMEN TARKASTUSLAUSUMA

4. Tämä lausuma annetaan viraston talousarviokomitealle neuvoston asetuksen (EY) N:o 40/94 137 artiklan mukaisesti.

Pääjohtajan vastuu

5. Tulojen ja menojen hyväksyjänä pääjohtaja toteuttaa tulot ja menot sisältävää talousarviota viraston varainhoitoa koskevien säännösten mukaisesti omalla vastuullaan ja hyväksyttyjen määrärahojen rajoissa ( 6 ) . Pääjohtajan vastuulla on kehittää ( 7 ) sellainen organisaatiorakenne sekä sisäiset hallinto- ja valvontajärjestelmät ja -menettelyt, joiden pohjalta on toisaalta mahdollista laatia tilinpäätös ( 8 ) , jossa ei ole petoksesta tai virheestä johtuvia olennaisesti virheellisiä tietoja, ja toisaalta varmistaa tilien perustana olevien toimien laillisuus ja asianmukaisuus.

Tilintarkastustuomioistuimen vastuu

6. Tilintarkastustuomioistuimen vastuulla on antaa tarkastuksensa perusteella tarkastuslausuma viraston tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta.

7. Tilintarkastustuomioistuin toimitti tarkastuksensa kansainvälisten tarkastusstandardien (IFAC ja ISSAI) ( 9 ) ja eettisten ohjeiden mukaisesti. Kyseisissä standardeissa edellytetään, että tilintarkastustuomioistuin noudattaa eettisiä ohjeita ja suunnittelee ja toimittaa tarkastuksen siten, että sen avulla saadaan kohtuullinen varmuus siitä, että tilinpäätöksessä ei ole olennaisia virheitä ja että tilien perustana olevat toimet ovat lailliset ja asianmukaiset.

8. Tilintarkastustuomioistuimen tarkastuksen osana toteutettiin menettelyjä, joiden tarkoituksena oli saada todentavaa aineistoa tilinpäätökseen sisältyvistä määristä ja tilinpäätöstiedoista ja tilien perustana olevien toimien laillisuudesta ja asianmukaisuudesta. Tilintarkastustuomioistuimen tehtävänä on valita käytettävät menetelmät sekä arvioida, kuinka suuri on riski, että tilinpäätökseen sisältyy petoksista tai virheistä johtuvia olennaisesti virheellisiä tietoja tai laittomia tai säännöstenvastaisia toimia. Kyseisissä riskiarvioinneissa arvioidaan tarkastuskohteen sisäistä valvontaa tilinpäätöksen laatimisen ja esittämisen kannalta, ja tämän pohjalta suunnitellaan tilanteeseen sopivat tarkastusmenettelyt. Tilintarkastustuomioistuimen tarkastuksen yhteydessä arvioidaan myös sovellettujen tilinpäätösperiaatteiden ja johdon esittämien kirjanpidollisten arvioiden asianmukaisuutta sekä tilinpäätöksen yleistä esittämistapaa.

9. Tilintarkastustuomioistuin katsoo, että saatu todentava aineisto on riittävä ja sopiva jäljempänä olevien lausumien perustaksi.

Lausuma tilien luotettavuudesta

10. Tilintarkastustuomioistuin katsoo, että viraston tilinpäätös ( 10 ) antaa olennaisilta osiltaan oikeat ja riittävät tiedot viraston taloudellisesta asemasta 31. päivältä joulukuuta 2008 sekä toimien tuloksista ja rahavirroista päättyneeltä varainhoitovuodelta viraston varainhoitoa koskevien säännösten mukaisesti.

Lausuma tilien perustana olevien toimien laillisuudesta ja asianmukaisuudesta

11. Tilintarkastustuomioistuin katsoo, että viraston 31. päivänä joulukuuta 2008 päättyneeltä varainhoitovuodelta annetun tilinpäätöksen perustana olevat toimet ovat olennaisilta osiltaan lailliset ja asianmukaiset.

12. Jäljempänä esitettävät huomautukset eivät aseta tilintarkastustuomioistuimen lausumaa kyseenalaiseksi.

MUUT KYSYMYKSET

13. Tilintarkastustuomioistuimen viimeisen kahden vuoden (11) aikana tekemien havaintojen mukaan viraston olisi esitettävä komissiolle, että se vahvistaisi maksut tasolle, joka vastaa todenmukaisemmin viraston todellisia kuluja (12). Kertynyt talousarvion ylijäämä (13) on kasvanut: se oli 201 miljoonaa euroa vuonna 2006, 273 miljoonaa euroa vuonna 2007 ja 350 miljoonaa euroa vuonna 2008. Virasto on suunnitellut toimia, joiden avulla on tarkoitus estää talousarvion ylijäämää kasvamasta enempää ja varmistaa pitkällä aikavälillä, että viraston kulut ovat sen resurssien mukaisia. Kyseisten toimenpiteiden vaikutuksia ei voida vielä arvioida.

Tilintarkastustuomioistuin on hyväksynyt tämän kertomuksen Luxemburgissa 8 päivänä lokakuuta 2009 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

Taulukko Sisämarkkinoilla toimiva yhdenmukaistamisvirasto (Alicante) Perustamissopimuksen mukainen yhteisön toimivalta Viraston toimivaltuudet sellaisina kuin ne on määritelty neuvoston asetuksessa (EY) N:o 40/94 Hallinto Viraston resurssit vuonna 2008 (vuoden 2007 tiedot suluissa) Tuotteet ja palvelut varainhoitovuonna 2008 (vuoden 2007 tiedot suluissa) Tavaroiden vapaa liikkuvuus Teollisen ja kaupallisen omaisuuden suojelemiseen tarkoitetut kiellot tai rajoitukset eivät saa olla keino mielivaltaiseen syrjintään taikka jäsenvaltioiden välisen kaupan peiteltyyn rajoittamiseen. (perustamissopimuksen 30 artiklasta) Rajoitukset, jotka koskevat muuhun yhteisön valtioon kuin palvelujen vastaanottajan valtioon sijoittautuneen jäsenvaltion kansalaisen vapautta tarjota palveluja yhteisössä, kielletään. (perustamissopimuksen 49 artiklasta) Tavoitteet Tavaramerkkejä, piirustuksia ja malleja koskevan yhteisön lainsäädännön täytäntöönpano, niin että yritykset voivat saada niille yhtenäisen suojan koko EU:n alueella. Tehtävät — Vastaanottaa ja käsitellä rekisteröintihakemuksia — tarkastaa rekisteriin merkitsemistä koskevat edellytykset sekä yhdenmukaisuus yhteisön lainsäädännön kanssa — tarkastaa jäsenvaltioiden teollisoikeuksia käsittelevissä virastoissa, onko aikaisempi kansallinen tavaramerkki olemassa — julkaista hakemukset — tarkastaa kolmansien osapuolten (mahdollisesti) esittämät väitteet — rekisteröidä tai hylätä hakemukset — tarkastaa oikeuksien menettämistä koskevat vaatimukset ja mitättömyysvaatimukset — käsitellä päätöksistä tehdyt valitukset. 1 – Hallintoneuvosto Kokoonpano — Yksi edustaja kustakin jäsenvaltiosta — yksi edustaja komissiosta sekä heidän sijaisensa. Tehtävät — neuvoa pääjohtajaa viraston toimialaan liittyvissä asioissa — laatia ehdokasluettelot (120 artikla) – (pääjohtajan, varapääjohtajien sekä valituslautakuntien puheenjohtajien ja jäsenien valintaa varten). 2 – Pääjohtaja — Neuvosto nimittää viraston pääjohtajan enintään kolmen ehdokkaan luettelon perusteella, jonka hallintoneuvosto on laatinut. 3 – Talousarviokomitea Kokoonpano — Yksi edustaja kustakin jäsenvaltiosta ja yksi komission edustaja sekä heidän sijaisensa. Tehtävät — Vahvistaa talousarvion ja varainhoitoasetuksen, myöntää pääjohtajalle talousarvion toteuttamista koskevan vastuuvapauden ja hinnoittelee tutkimusraportit. 4 – Hakemuksiin liittyvät päätökset Kyseisiä päätöksiä tekevät: a) tutkijat b) väiteosastot c) tavaramerkkien hallinto- ja oikeudellisten kysymysten osasto d) mitättömyysosastot e) valituslautakunnat. 5 – Ulkoinen tarkastus Tilintarkastustuomioistuin 6 – Vastuuvapauden myöntävä viranomainen Viraston talousarviokomitea. Talousarvio 318 miljoonaa euroa (276 miljoonaa euroa) Henkilöstö 31. joulukuuta 2008 Henkilöstötaulukossa 643 (647) virkaa, joista täytettyjä 606 (619) + 118 (89) muuta tointa (ylimääräisten toimihenkilöiden sopimukset, komennuksella olevat kansalliset asiantuntijat, paikallinen henkilöstö ja ulkopuoliset työntekijät, erityisneuvonantajat) Yhteensä 724 (708) henkilöstön jäsentä. Tavaramerkit Hakemusten määrä: 87 400(88 200) Rekisteröintien määrä: 81 400(68 000) Vastaanotetut väitteet: 18 700(16 400), joista on käsitelty: 13 600(12 200) Valituslautakunnille esitetyt valitukset: 1 815(1 970) Valitukset, joiden käsittely on kesken: 1 618(1 670) Rekisteröinnin keskimääräinen käsittelyaika (jollei ole esitetty väitettä tai valitusta) — ennen julkaisua: 6 (7,5) kuukautta — julkaisun ja rekisteröinnin välillä: 5,5 (6,5) kuukautta Mallit ja piirustukset Vastaanotetut piirustukset: 72 700(78 000) Rekisteröidyt piirustukset: 78 400(77 000) Lähde: Viraston toimittamat tiedot.

VIRASTON VASTAUKSET 13. Maksuasetuksen muutokset tulivat voimaan 1. toukokuuta 2009. Viraston talousarvioennusteiden mukaan uusien maksujen myötä ja hakemusten määrästä riippuen talouden pitäisi muuttua lähitulevaisuudessa tasapainoiseksi. On myös sovittu siitä, että joka toinen vuosi komissio selvittää, onko maksujen tarkistaminen tarpeellista, jotta talousarvio säilyisi tasapainoisena.

(1) EYVL L 11, 14.1.1994, s. 1.

(2) Taulukossa esitetään tiedoksi yhteenveto viraston vastuualueista ja toiminnoista.

(3) Tilinpäätökseen on liitetty mukaan varainhoitovuoden talousarvio- ja varainhallintoa koskeva selvitys, jossa muun muassa annetaan tiedot määrärahojen täytäntöönpanoasteesta sekä esitetään yhteenveto budjettikohtien välisistä määrärahasiirroista.

(4) Tilinpäätös sisältää taseen, tuloslaskelman, rahavirtalaskelman, oman pääoman muutoksia koskevan laskelman sekä tilinpäätöksen liitteet, joihin sisältyy kuvaus merkittävistä tilinpäätöksen laatimisperiaatteista ja muut liitetiedot.

(5) Selvitys talousarvion toteuttamisesta sisältää talousarvion toteutumalaskelman liitteineen.

(6) Komission asetus (EY, Euratom) N:o 2343/2002, annettu 23 päivänä joulukuuta 2002 (EYVL L 357, 31.12.2002, s. 72), 33 artikla.

(7) Komission asetus (EY, Euratom) N:o 2343/2002, 38 artikla.

(8) Erillisvirastojen tilinpäätöksiä ja kirjanpitoa koskevat säännöt on esitetty komission asetuksen (EY, Euratom) N:o 2343/2002 VII osaston 1 luvussa, sellaisena kuin se on viimeksi muutettuna 9 päivänä heinäkuuta 2008 annetulla komission asetuksella (EY, Euratom) N:o 652/2008 (EUVL L 181, 10.7.2008, s. 23); säännöt on liitetty sellaisenaan keskuksen varainhoitoasetukseen.

(9) Kansainvälinen tilintarkastajaliitto (International Federation of Accountants, IFAC) ja ylimpien tarkastuselinten kansainväliset standardit (International Standards of Supreme Audit Institutions, ISSAI).

(10) Lopullinen tilinpäätös laadittiin 19. kesäkuuta 2009 ja tilintarkastustuomioistuin vastaanotti sen 1. heinäkuuta 2009. Viraston lopullinen tilinpäätös, joka on konsolidoitu komission tilinpäätökseen, julkaistaan Euroopan unionin virallisessa lehdessä viimeistään päättynyttä varainhoitovuotta seuraavan varainhoitovuoden marraskuun 15. päivänä. Lopullinen tilinpäätös esitetään sivustoilla http://eca.europa.eu ja http://www.oami.europa.eu

(11) EUVL C 311, 5.12.2008, s. 179 ja EUVL C 309, 19.12.2007, s. 141.

(12) Neuvoston asetus (EY) N:o 40/94, annettu 20 päivänä joulukuuta 1993, 134 artiklan 2 kohta.

(13) Viraston varainhoitoasetuksen 16 artiklan mukaisesti edellisiltä varainhoitovuosilta siirretyt talousarviotulokset sekä varaus.